钦定古今图书集成/明伦汇编/官常典/第747卷 > 贾储芳
## 钦定古今图书集成/明伦汇编/官常典/第747卷 > 贾储芳

按《威县志》：储芳，字瑞堂，以伯父太保边功，恩授山东
临清州镇抚。时魏监擅权，荼毒搢绅，储芳履任匝月，
有巨铛驰驿递，视师清源，势焰薰天，达官贵人莫不
屈膝。储芳武职，应戎服谒见，叹曰：“陶靖节不为五斗
米拜乡里小儿，余奚恋此一弁为？”遂力白长官，辞任
归。后戊寅守城，城陷殉难。